b'\n_START_ARTICLE_\nDevetnajsta egip\xc4\x8danska dinastija\n_START_SECTION_\nOzadje\n_START_PARAGRAPH_\nVoja\xc5\xa1ki vladarji iz zgodnje tebanske Osemnajste dinastije so mejili na \xc5\xa1ibka kraljestva, zato so zlahka \xc5\xa1irili svoje kraljestvo in vpliv na njihova ozemlja. Proti koncu dinastije se je mednarodno politi\xc4\x8dno stanje radikalno spremenilo. Hetiti so postopoma raz\xc5\xa1irili svoj vpliv na Sirijo in Kanaan in postali glavna sila na Bli\xc5\xbenjem vzhodu, s katero sta se morala kasneje soo\xc4\x8diti Seti I. in njegov sin Ramzes II.\n_START_SECTION_\nSeti I. in Ramzes II.\n_START_PARAGRAPH_\nNovo egip\xc4\x8dansko kraljestvo je pod Setijem I. in Ramzesom II. doseglo svoj vi\xc5\xa1ek. Ramzes II. se je odlo\xc4\x8dno vojskoval z Libijci in Hetiti. Mesto Kade\xc5\xa1 v sedanji Siriji je prvi osvojil Seti I. in ga z neuradnim mirovnim sporazumom s Hetiti odstopil Muvataliju II. Ramzes II. je v petem letu svojega vladanja posku\xc5\xa1al stanje spremeniti. Leta 1274 pr. n. \xc5\xa1t. je napadel Kade\xc5\xa1 in padel v prvo zgodovinsko dokazano zasedo, iz katere se je re\xc5\xa1il s posredovanjem zaveznikov in izid bitke obrnil v svoj prid. V osmem in devetem letu vladanja je izkoristil hetitske notranje spore in napadel njihove sirske posesti. Osvojil je Kade\xc5\xa1 in dele ju\xc5\xbene Sirije in prodrl vse do Tunipa, v katerem \xc5\xbee 120 let niso videli egip\xc4\x8danskega vojaka. Nazadnje je spoznal, da je pohod proti Hetitom prevelik finan\xc4\x8dni in voja\xc5\xa1ki zalogaj. V 21. letu vladanja je sklenil prvi dokumentirani mirovni sporazum s hetitskim kraljem Hatu\xc5\xa1ilijem III. Po sklenitvi sporazuma so se odnosi med kraljestvoma znatno izbolj\xc5\xa1ali. Ramzes II. se je celo poro\xc4\x8dil z dvema hetitskima princesama, prvi\xc4\x8d po svojem drugem Sed festivalu.\n_START_SECTION_\nMerneptah\n_START_PARAGRAPH_\nPo smrti faraona Merneptaha so se njegovi nasledniki spopadli za nasledstvo in mo\xc4\x8d dinastije je za\xc4\x8dela pojemati. Amenmes si je domnevno prisvojil prestol, ki je uradno pripadal Merneptahovemu sinu in nasledniku Setiju II., vendar je vladal samo \xc5\xa1tiri leta. Po njegovi smrti je pri\xc5\xa1el na oblast Seti in uni\xc4\x8dil ve\xc4\x8dino Amenmesovih spomenikov. Setijev komornik Baj, ki je bil sprva samo dvorni pisar, je kmalu postal najmo\xc4\x8dnej\xc5\xa1i mo\xc5\xbe v dr\xc5\xbeavi in dobil nezasli\xc5\xa1an privilegij, da je v Dolini kraljev zgradil svojo grobnico (KV17). Baj in Setijeva glavna \xc5\xbeena Tausret sta imela v egip\xc4\x8danskem izro\xc4\x8dilu zlove\xc5\xa1\xc4\x8d sloves. Po Siptahovi smrti je Tausret vladala \xc5\xa1e dve leti in se izkazala za nesposobno obdr\xc5\xbeati se na oblasti v spletkah in zarotah na egip\xc4\x8danskem dvoru. Tausret so verjetno odstavili v uporu pod vodstvom  Setnahta, ustanovitelja Dvajsete dinastije.'